Llíria inicia les obres de millora en la carretera de Vilamarxant (CV-3706)
20 de maig de 2025

L'Ajuntament de Llíria, a través del conveni de col·laboració firmat amb la Diputació de València, ha iniciat les obres de millora i condicionament de la carretera de Vilamarxant (CV-3706), la qual part de la capital edetana i unix les localitats de Llíria i Benaguasil amb la CV-50.

El regidor de Mobilitat Sostenible, Paco García, ha explicat que l'actuació “consistirà en la millora del ferm en tot el traçat de la carretera, així com la construcció d'una nova glorieta en l'entrada al cementeri municipal, i la millora dels accessos a aparcaments i vials com el del Barranc de les Foies, que circumval·la el nucli urbà”.

Es tracta de la millora d'un tram viari d'uns 2,5 quilòmetres, que a més de donar servici a la ciutadania de la localitat edetana i de la comarca, suporta també un volum considerable de vehicles pesants que accedixen per la mateixa a la CV-50 en direcció a la A-3.

Esta actuació és fruit de la col·laboració entre l'Àrea de Carreteres de la institució provincial i el consistori edetà, amb la finalitat de millorar este vial d'interconnexió comarcal, en la qual l'ajuntament s'ha encarregat de la redacció del projecte, direcció d'obres i la licitació d'estes, i la Diputació de València de supervisar l'actuació i sufragar la inversió prevista.

L'Ajuntament de Llíria està executant ja els treballs, una vegada subscrita l'acta de replanteig en un acte al qual van acudir la diputada provincial de Carreteres, Reme Mazzolari, l'alcalde del municipi, Joanma Miguel, el regidor de Mobilitat Sostenible, Paco García; així com tècnics municipals i responsables de l'empresa constructora.

Duració estimada de 2 mesos

Les obres tenen una duració estimada de 2 mesos i un pressupost d'adjudicació de 516.000 euros. Els treballs s'han distribuït en diverses fites com són: neteja de cunetes, execució de noves interseccions (accés al cementeri, encreuament amb Camí Barranc de les Foies), execució de tram de vorera i substitució de fanals en zona urbana i reasfaltat prèvia reparació de capa base.

L'empresa constructora ja ha iniciat els treballs previs de desbrossament de cunetes i topografia, per la qual cosa les persones usuàries de la via poden vore's en uns certs moments del dia amb algun carril ocupat i supeditat als treballs de millora. La circulació es mantindrà oberta en tota la duració de les obres, si bé es regularà o desviarà el trànsit segons les necessitats de cada moment.

L'objectiu fixat per les dos administracions amb esta actuació és actualitzar i millorar el ferm deteriorat pel pas dels anys i modernitzar els elements senyalètics de la carretera, així com prioritzar l'augment de la seguretat viària i dotar de millors accessos a este vial intercomarcal.